
Cum începe povestea 


- Ei, acum să vă aud! Ce aţi pregătit pentru cină? căscă Adam 
scuturându-şi somnul de după-masă. Se ridică în capul oaselor, de la 
rădăcina măslinului unde turtea deobicei iarba după istovitoarea masă de 
prânz şi privi pofticios în jur. 

- Mai întrebi, Adame? strigară îngerii. Hai, pofteşte! 

- Mda, bombăni omul, ați putea totuşi să mai schimbaţi şi voi... 

Adam intră agale în poiană, scărpinîndu-şi burta proeminentă. Penisul 
păros i se bălăngănea fără nicio treabă între picioare. Îngerii roiau deja spre 
masa din mijlocul luminişului. 

Bărbatul îşi trase scaunul sub fund. Îşi înmuie mâinile în vasul cu apă 
întins spre el de îngerul-spălător, apoi îşi şterse degetele în penele aceluiaşi. 
Urmară îngerii cu fripturi, cei cu vinuri, cei cu fructe, rând pe rând şi toți 
deodată. 

Adam apucă o ciosvârtă suculentă de căprioară şi începu să rupă din 
ea. Măselele se opreau doar pentru câte o sorbitură zgomotoasă din cupa cu 
vinul excelent stors din viile Raiului. Mâinile omului alergau pe toată masa 
iar grăsimea i se scurgea pe bărbie picurând unsuroasă în desişul sexului. 

Adam îşi desfăcu apoi fălcile într-un râgâit asurzitor. Mai luă o gură de 
vin şi se uită lung la îngeri, cu ochi lăcrimoşi în care somnul revenea încet 
dar sigur. 

- Ia spuneți! Eva pe unde bântuie iarăşi? Că n-am mai văzut-o cu 
zilele! Şi-a găsit pe altul? ridică Adam o sprânceană. 

- Cum, Adame?! se miră îngerul-şef. Oare nu ştii tu că eşti primul şi 
singurul... 

- Că altfel, continuă bărbatul turnând în el încă un pocal, eu... coaste 
mai am... Şi zicând acestea, Adam adormi cu capul pe masă. Îngerii se 


grăbiră să debaraseze urmele cinei. 

Tot atunci, Eva îşi termină şi ea masa de seară acolo, în adâncul 
pădurii de pomi fructiferi, unde se refugiase de o săptămână. Hotărâse să 
termine cu bucatele îngerilor, care îi rotunjiseră şoldurile ceva de speriat, şi 
începuse acum o cură de fructe. 

Singurul care îi văzuse pe Adam şi pe Eva în tot acest timp, în afară de 
Dumnezeu, se târa acum încet spre femeie. 

- Eva, sâsâi şarpele, Eva! 

- Ce vrei, şarpe? 

- Vreau să te ajut! Dacă vrei să slăbeşti cu adevărat... 

Femeia sări curioasă. 

- Da, normal, dar cum? 

- Uite, zise şarpele, vezi pomul acela? 

- Care? E plin de pomi aici. 

- Mărul acela înalt. Încearcă un fruct din ramurile lui şi vei deveni 
dintr-odată subțire ca o trestie! 

Eva se uită la şarpe, se uită la pom şi iarăşi la şarpe. Făcu ochii mici 
şi râse ascuțit. 

- Vicleanule, acela-i pomul din care Dumnezeu ne-a interzis să 
mâncăm! Şi apoi, făcu Eva ofensată, arăt destul de bine! Şi, oricum, sunt 
singura femeie de pe aici! 

- Desigur, desigur, făcu şarpele. Deocamdată... 

- Cum?! se panică Eva. 

- Draga mea, vezi tu, numai cine mănâncă un măr din acest pom 
poate crea o lume. El a mâncat şi v-a creat pe voi. Şi vouă v-a interzis să 
gustați din fructele acelea ca să nu creați, la rândul vostru, o lume. Pentru 
că El vrea să rămână unicul creator. Înţelegi? 

- Aşa, şi? 

- Frumoasa mea, gândeşte-te un pic! Dacă într-o zi El se plictiseşte de 
voi şi face alți oameni? Sau doar o altă femeie pentru Adam? 

- A, nu! Asta nu! făcu Eva înfricoşată. 

- Atunci... sâsâi şarpele. 


- Atunci? Atunci? 


- Atunci mâncaţi şi voi din pomul acela şi gata! Sunteţi egalii Lui şi nu 
vă mai poate da la o parte! 

- Dar Ela zis că acela care atinge pomul moare! 

- Prostii! spuse şarpele şi se încolăci pe trunchiul mărului. Uite! Vezi? 
Am murit? Nu. Şi uite, muşc dintr-un fruct. Mi se pare mie sau tot n-am 
murit? 

- Chiar aşa! se convinse Eva şi apucă un măr, muşcând din el. 

- E bun, nu? întrebă cineva din spatele ei. 

Femeia se întoarse şi privi îngrozită cum Moartea îşi făcea drum prin 
iarbă spre ea. O rupse la fugă şi ajunse într-un suflet la Adam. Bărbatul se 
culcase la umbra măslinului. 

- Adam, trezeşte-te! îl zgâlțâi Eva. 

- Ce Doamne iartă-mă ai, femeie? Dai buzna aşa... Unde ai fost? 

- Lasă asta, uite ce ţi-am adus! Muşcă! 

- Mugşc, na! zise Adam şi îşi înfipse dinții în măr. Acuma lasă-mă să 
dorm! 

- Dormi pe fras, Adame! Ridică-te! se auzi tunând glasul Domnului. 

Bărbatul sări ca ars în picioare. Se uită la Eva, la mărul din mâna ei. 

- Femeie! Ce-i ăla? Să nu-mi zici că... 

- lartă-mă, Adame, începu ea să plângă. Atâta m-a vrăjit şarpele 
până... 

- Şi de ce m-ai băgat şi pe mine... 

- Dar ce era să fac? Eu să mor şi ție să-ți dea El o altă Eva? Frumos, 
frumos te-ai gândit tu! 

- Hai, Adame, ia-ţi femeia şi umblă! mai tună Domnul. 


- Şi să-ți gătească ea de-acum încolo! strigară şi îngerii. 

De aici, povestea se ştie. Cei doi au fost izgoniți pe Pământ, unde 
Adam a trăit apoi o mie de ani. Asta, spun evreii bătrâni, pentru că nu a 


avut soacră. lar dacă n-ar fi avut nici femeie ar fi trăit veşnic. 


